Forsvaret strammer regler for USB-nøgler efter hacking i Afghanistan | Version2
Hacking, Malware-virus Forsvaret strammer regler for USB-nøgler efter hacking i Afghanistan
Forsvaret har strammet reglerne for 'bærbare datamedier' efter angreb på lukket netværk i Afghanistan. Ifølge tre danske eksperter er en USB-nøgle det mest sandsynlige våben i sagen.
Torsdag, 7. juni 2012 - 6:59
Det er stadig et mørklagt kapitel for offentligheden, hvordan et lukket computernetværk med militære hemmeligheder hos de danske styrker i Helmand-provinsen blev infiltreret af malware i 2009.
Men det er sandsynligvis sket gennem en kombination af en USB-nøgle og et stykke malware - ondsindet software - og bagmændene kan meget vel være en udenlandsk efterretningstjeneste. Det fortæller tre danske it-sikkerhedseksperter til Version2.
Teorien styrkes af, at Forsvarets Efterretningstjeneste, FE, til DR2 Deadline oplyser, at reglerne for brugen af 'bærbare datamedier' siden hændelsen er blevet indskærpet.
De tre sikkerhedseksperter understreger over for Version2, at der foreløbigt er tale om spekulationer fra deres side, så længe sagens detaljer står hen i det uvisse. Derfor kommenterer de ikke på den konkrete hændelse.
Læs også: Hackere fik adgang til tophemmelige oplysninger om danske soldater i Afghanistan
Læs også: V: Hackerangreb mod danske soldater skal frem i lyset
Det vides endnu heller ikke med sikkerhed, i hvilket omfang danske soldater kan være blevet bragt i fare af hændelsen, og om fortrolige, militære oplysninger er blevet lækket. Det vil hverken FE eller forsvarsminister Nick Hækkerup (S) indtil videre svare på.
Men det er meget sandsynligt, at malwaren er listet ind på det lukkede netværk gennem et transportabelt, fysisk medie som en USB-nøgle, en dvd eller en cd-rom.
»Det er klart, at transportmedier udgør den største fare, når man taler om lukkede netværk,« siger sikkerhedschef i it-sikkerhedsfirmaet Secunia, Thomas Kristensen til Version2.
Flere forhindringer på vejen
Samme forklaring får man fra sikkerhedskonsulent Peter Kruse fra it-sikkerhedsfirmaet CSIS.
»Hvis jeg skulle udføre det, ville jeg designe koden til at køre automatisk og gemme data på USB-nøglen. Når så nøglen bliver bragt fra det lukkede netværk ud til det åbne, ved offeret ikke selv, at han tager data fra det lukkede netværk med ud. Så han tager måske USB-nøglen med hjem og sætter den i en Windows-pc, hvorefter data automatisk bliver transmitteret videre til en command and control-server (hackerne